”Teaching Physical Education” -teos saattaa muuttaa sinua opettajana. Se on muuttanut minua. Tämä kirja on kulkenut mukanani lähes neljänkymmenen vuoden opettajanurani ajan. Sen kansien välistä löytyy monia ajatuksia vaikuttavasta opettamisesta, mutta ennen kaikkea se auttaa muuttamaan pedagogisen tavoitteesi tarkoituksenmukaiseksi toiminnaksi.
Kirja kertoo eri opetustyylien spektristä – yhtenäisestä opetuksen teoriasta. Teoriat pyrkivät aina selittämään ilmiöitä tiettyjen periaatteiden pohjalta. Tässä tapauksessa selitettävä ilmiö on opettaminen, ja sitä jäsentävä periaate on, että opettaminen voidaan määritellä päätöksenteon näkökulmasta. Opettamiseen liittyy muitakin teorioita, mutta mikään niistä ei ole yhtä intuitiivinen tai elegantti kuin spektri. Opit opetustyylien jatkumosta, spektristä, jossa kukin opetustyyli määrittyy sen mukaan, kumpi – opettaja vai oppija – tekee päätöksiä. Jokainen opetustyyli on ainutlaatuinen siltä osin, millaiset oppimisen edellytykset se luo, mutta samalla jokainen niistä on osa yhtenäistä kokonaisuutta, spektriä. Lisäksi opit, miten kukin opetustyyli liittyy opetustapahtuman kolmeen keskeiseen osatekijään: opettajaan, oppijaan ja sisältöön.
Spektriä esitellessäni olen kuvannut sitä tarkoituksella eleganttina. Mielikuva elegantista on rikas, sulokas ja hienostunut, mutta samanaikaisesti myös yksinkertainen ja monitahoinen. Hämähäkin seitti ja lumihiutale ovat elegantteja rakenteita. Kuten pian pääset toteamaan, opetustyylien spektri on toden totta elegantti. Se on kuitenkin myös käytännöllinen, intuitiivinen ja oleellisesti ihmisläheinen. Intuitiivinen siinä mielessä, että sitä on helppo käyttää, ja ihmisläheinen siksi, että se selventää ja vahvistaa ihmisten välistä vuorovaikutusta, jota opettamiseksikin kutsutaan.
	



